Benzon (adelsslekt)

Benzon er en dansk adelsslekt. Dens mest kjente medlem var stattholder i Norge Jacob Benzon. Tre linjer av slekten ble adlet i 1679 og en annen linje i 1717.

Historie 

Slekten stammer fra kjøpmann i Hamburg Bent Bentsen, hvis sønn Hans Bentsen i Ribe var far til borgermester Bent Hansen Bentsen (død 1622) i Randers, og til rådmann samme sted Hans Hansen Bentsen (1541–1625). Bent Hansen Bentsen var far til dr.med. Niels Benzon (1609–1674), hvis sønn var generalprokurør Niels Benzon (1646–1708), som 15. desember 1679 fikk våpenbrev og ble opptatt i adelstanden. Han var stamfar til 1. adelige linje av 1679. Blant hans barn var deputert Lars Benzon (1687–1741) og stattholder i Norge Jacob Benzon (1688–1775) samt høyesterettsassessor Peder Benzon (1684–1735) til Aggersvold m.fl., som var far til Christian Benzon (1718–1801) til Christiansdal. Dennes sønner var amtmann Jens Benzon (1767–1839) og major Lars Benzon (1763–1823) til Caden, som var far til genealog Frederik Vilhelm Casper Benzon (1791–1832). En yngre sønn av dr.med. Niels Benzon (1609–1674) var Peder Benzon (1652–1701) til Havnø m. m., stamfar til 2. adelige linje av 1679. Han var far til Niels Benzon (1684–1709) til Havnø.

Ovennevnte rådmann i Randers Hans Hansen Bentsen (1541–1625) hadde sønnene Søren Bentzon (1618–1668), som var sogneprest og prost i Randers, og Mads Bentzon, hvis sønn Hans Bentzon (1650–1704) kjøpte Skærsø og var stamfar til 3. adelige linje av 1679. Han var far til Johan (Jochum) Severin Bentzon (1692–1741) til Estvadgård, som var gift med sin kusine Frederikke Louise Bentzon, f. Glud (1702–1745), som opprettet Estvadgaards Stiftelse. Ovennevnte prost Søren Bentzon (1618–1668) var far til assessor Hans Benzon (1657–1715), hvis barn 22. februar 1717 ble opphøyet i adelstanden. Familien skriver seg, likesom de adelige linjer av 1679, Benzon. Av hans barn var konferensråd Johannes Benzon (1712–1784) til Sohngårdsholm, far til oberstløytnant Hans Peter Benzon (1749–1817), hvis sønnesønn var nasjonaløkonomen Peter Tamm Julius Benzon-Buchwald (1821–1877).

von Nissen-Benzon og von Fischer-Benzon 

Adelsslekten von Nissen førte navnet von Nissen-Benzon fra 1754, etter å ha arvet stamhuset Skærsø. Stamhuset ble opprettet av den barnløse Christian Benzon (1696–1730), av denne slekten, i 1722, og det var i opprettelsesbrevet bestemt at dersom personer utenfor Benzonfamilien tiltrådte stamhuset, skulle de ta det benzonske navn og våpen. Slekten Nissen var imidlertid ikke etterkommere etter slekten Benzon. Den nålevende danske adelsslekten von Fischer‑Benzon (adlet 1805) er etterkommere etter slekten von Nissen-Benzon, og tok navnet Benzon etter at de arvet Skærsø.

Slektstre 

 Bent Bentsen, kjøpmann i Hamburg
 Hans Bentsen (1510–) til Ribe i Danmark, gift med Anne Bang
 Bent Hansen Bentsen (1540–1622), borgermester i Randers
 Niels Benzon (1609–1674), dr. med.
 Niels Benzon (1646–1708), generalprokurør, fikk våpenbrev i 1679, stamfar til 1. adelige linje av 1679. Gift med  Else Scavenius (1659–89).
 Lars Benzon (1687–1741) debutant
 Jacob Benzon (1688–1775) stattholder i Norge. Ugift
 Peder Benzon (1684–1735) høyesterettsassessor til Aggersvold m.fl.
 Christian Benzon (1718–1801) til Christiansdal.
 Jakob von Benzon (1759–1842)
 Christian Albrecht Benzon (1818–1849), maler
 Peter Ulrich Frederik von Benzon (1760–1840), amtmann i Stavanger amt fra 1781. Gift 1781 med Wilhelmine Juliane Wedel-Jarlsberg (1753–1802), datter av Frederik Christian Otto Wedel-Jarlsberg (1718–1776)  av den norske slekten Wedel-Jarlsberg.
 Juliane Wilhelmine von Benzon (1783–1853) gift med Ferdinand Carl Maria Wedel-Jarlsberg (1781–1856) som var sjef på Akershus festning
 Jens Benzon (1767–1839) amtmann
 Lars Benzon (1763–1823) major til Caden, 
 Frederik Vilhelm Casper Benzon (1791–1832) genealog
 Peder Benzon (1652–1701) til Havnø m. m., stamfar til 2. adelige linje av 1679. 
 Niels Benzon (1684–1709) til Havnø. 
 Hans Hansen Bentsen (1541–1625), rådmann samme sted som broren (Randers)
 Søren Bentzon (1618–1668), sogneprest og prost i Randers, 
 Hans Benzon (1657–1715), hvis barn 22. februar 1717 ble opphøyet i adelstanden. Familien skriver seg, likesom de adelige linjer av 1679, Benzon. 
 Johannes Benzon (1712–1784) konferensråd til Sohngårdsholm, 
 Hans Peter von Benzon (1749–1817), oberstløytnant til Skovsgaard
 Frederik Hendrik Christian Benzon-Buchwald (1821–77), offiser og toller, gift med Marie Tamm. 
 Peter Tamm Julius Benzon-Buchwald (1821–1877), nasjonaløkonom gift med Andreasine Cæcilie Benzon (1822–1853) som var datter av kammerjunker H. Benzon)
 Mads Bentzon, 
 Hans Bentzon (1650–1704) kjøpte Skærsø, stamfar til 3. adelige linje av 1679. 
 Johan (Jochum) Severin Bentzon (1692–1741) til Estvadgård, gift med kusina Frederikke Louise Glud (1702–1745), som opprettet Estvadgaards Stiftelse.

Se også 
 Benzon (borgerlig slekt), dansk apotekerfamilie

Referanser 



Litteratur 
 Danmarks Adels Aarbog, 1937, LIV
 Benzon i Den store danske (leksikon).
 A. Thiset og P.L. Wittrup: Nyt dansk Adelslexikon, København 1904
 H. Storck: Dansk Vaabenbog, København 1910
 Sven Tito Achen: Danske adelsvåbener, København 1973

Eksterne lenker 
 

Adelige slekter
Danske slekter